Varhaiskasvatuksen neuvottelukunnan perhepäivähoidon kehittämisjaosto 

Asettaminen	
	Sosiaali- ja terveysministeriö on tänään asettanut varhaiskasvatuksen neuvottelukunnan yhteyteen Perhepäivähoidon kehittämisjaoston. Varhaiskasvatuksen neuvottelukunnan toiminnan järjestämisestä säädetään valtioneuvoston asetuksella 524/2004 varhaiskasvatuksen neuvottelukunnasta. 	

Toimikausi	
	 24.11.2005 – 31.12.2006	

Tausta	
	Valtioneuvosto on 17.2.2005 asettanut varhaiskasvatuksen neuvottelukunnan, jonka tavoitteena on tukea varhaiskasvatuksen laaja-alaista kehittämistä. Neuvottelukunnan tehtävänä on edistää ja yhteen sovittaa yhteistyötä eri hallinnonalojen, järjestöjen, tutkimus- ja koulutuslaitosten, kuntien ja muiden tahojen kesken.
 
Varhaiskasvatuksen neuvottelukunnasta annetun valtioneuvoston asetuksen mukaan neuvottelukunta voi kutsua tilapäisiä tai pysyviä asiantuntijoita sekä asettaa keskuudestaan jaostoja. Perhepäivähoidon kehittämisjaosto hyödyntää työskentelyssään varhaiskasvatuksen neuvottelukunnan sekä taustaorganisaatioidensa asiantuntemusta ja se voi myös kutsua asiantuntijoita kuultavaksi. Jaosto raportoi työskentelystään varhaiskasvatuksen neuvottelukunnalle. Jaosto tuottaa materiaalia neuvottelukunnan väliraporttiin ja Varhaiskasvatuksen visioon 2015 (loppuraportti).	

Tavoitteet	
	Varhaiskasvatuksen neuvottelukunnan yhteydessä toimivan perhepäivähoidon kehittämisjaoston tavoitteena on perhepäivähoidon toimintaedellytysten ja laadun kehittäminen. Lisäksi jaoston tavoitteena on vahvistaa rakenteita, joilla voidaan tukea pitkäjänteisesti perhepäivähoitoa tärkeänä päivähoitomuotona. 	

Tehtävä	
	Perhepäivähoidon kehittämisjaoston tehtävänä on:
-	koota tietoa perhepäivähoitoon  liittyvistä valtakunnallisesti merkittävistä eri toimijatahojen tutkimus- ja kehittämishankkeista, selvityksistä, arvioinneista ja muista toimenpiteistä
-	jaoston jäsenten asiantuntemuksen kautta arvioida perhepäivähoidon nykytilanne kunnissa ja laatia ehdotuksia perhepäivähoidon pitkäjänteiseksi tukemiseksi ja hoitomuodon sisällölliseksi kehittämiseksi
-	arvioida ryhmäperhepäivähoidon sisältöä ja toimivuutta sekä asemaa varhaiskasvatuspalvelujärjestelmässä
-	seurata varhaiskasvatussuunnitelman perusteiden käyttöönottoa perhepäivähoidossa ja  perhepäivähoidon kehittämistä osana sosiaalialan muuta kehittämistä 
-	arvioida ja nostaa esille perhepäivähoitoa koskevan lainsäädännön muutostarpeita
-	visioida perhepäivähoidon turvaamisen ja kehittämisen suuntaviivoja osaksi Varhaiskasvatuksen visiota 2015.	

Organisointi 	
	Puheenjohtaja:
Kari Ilmonen, neuvotteleva virkamies,  Sosiaali- ja terveysministeriö

Jäsenet:
Toivo Haataja, lääninsosiaalitarkastaja, Etelä-Suomen lääninhallitus
Anna-Maija Haliseva-Lahtinen, erityisasiantuntija, Suomen Kuntaliitto 
Briitta Hiitola, kasvatustieteellisten aineiden opettaja, Espoon terveys- ja sosiaalialan oppilaitos
Minna Pirttijärvi, sopimustoimitsija,  SAK ry (KTV)
Terhi Soittila, perhepäivähoidon ohjaaja, Hauhon kunta

Sihteeri:
Sanna Parrila, projektipäällikkö, Merikosken kuntoutus- ja tutkimuskeskus	

Kustannukset ja rahoitus	
	
Jaoston kustannukset maksetaan momentilta 33.01.21.

Matkakustannusten korvaamiseen sovelletaan valtion virka- ja työehtosopimusta matkakustannusten korvaamisesta. 

Kokous- ja sihteeripalkkioiden osalta noudatetaan sosiaali- ja terveysministeriön voimassa olevaa päätöstä maksettavista komiteapalkkioista. Erillistä ansionmenetyskorvausta ei makseta.

LIITTEET	
	-	

JAKELU	
	Jaoston jäsenet
Varhaiskasvatuksen  neuvottelukunta	

TIEDOKSI	
	STM/HARE